FÆLLES HOLDNING (EF) Nr. 18/1999

fastlagt af Rådet den 23. februar 1999

med henblik på vedtagelse af Rådets beslutning .../.../EF om en overvågningsmekanisme for de gennemsnitlige specifikke CO2-emissioner fra nye personbiler

(1999/C 123/02)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130 S, stk. 1,

under henvisning til forslag fra Kommissionen(1),

under henvisning til udtalelse fra Det Økonomiske og Sociale Udvalg(2),

i henhold til fremgangsmåden i traktatens artikel 189 C(3), og

ud fra følgende betragtninger:

(1) Endemålet med FN's rammekonvention om klimaændringer er at opnå en stabilisering af atmosfærens koncentrationer af drivhusgasser på et niveau, som kan forhindre farlige antropogene forstyrrelser af klimasystemet;

(2) Fællesskabet har i henhold til Kyoto-protokollen til De Forenede Nationers rammekonvention om klimaændringer, som blev vedtaget på Kyoto-konferencen i december 1997, accepteret at tilstræbe i perioden 2008 til 2012 at nedbringe sine emissioner af en kurv af drivhusgasser med 8 % i forhold til 1990-niveauet;

(3) i henhold til Kyoto-protokollen skal de parter, der er opført i bilag I til protokollen, have gjort påviselige fremskridt med opfyldelsen af deres forpligtelser inden 2005;

(4) der er ved beslutning 93/389/EØF(4) indført en overvågningsmekanisme for emissionen af CO2 og andre drivhusgasser i Fællesskabet;

(5) Kommissionen har i erkendelse af personbilers betydning som kilde til CO2-emissioner foreslået en fællesskabsstrategi med henblik på at nedbringe CO2-emissionerne fra personbiler og forbedre brændstoføkonomien; i sine konklusioner af 25. juni 1996 hilste Rådet Kommissionens strategi velkommen;

(6) Europa-Parlamentet og Rådet har opstillet et mål på 120 g/km (5 liter/100 km for benzinmotorer og 4,5 liter/100 km for dieselmotorer) som en gennemsnitsværdi for CO2-emissioner i 2005 (senest i 2010);

(7) de specifikke CO2-emissioner fra nye personbiler måles på et harmoniseret grundlag i Fællesskabet efter den metode, der er fastsat i Rådets direktiv 80/1268/EØF af 16. december 1980 om motorkøretøjers CO2-emissioner og brændstofforbrug(5);

(8) for at kontrollere effektiviteten af Fællesskabets strategi som fastlagt i Kommissionens meddelelse af 20. december 1995 og gennemførelsen af de forpligtelser, bilfabrikantsammenslutningerne formelt har indgået, bør der fastsættes procedurer for overvågningen af de specifikke CO2-emissioner fra nye personbiler, der sælges i Fællesskabet;

(9) medlemsstaterne bør med henblik på denne beslutning kun indsamle officielle data, der er i overensstemmelse med Rådets direktiv 70/156/EØF af 6. februar 1970 om typegodkendelse af motordrevne køretøjer og påhængskøretøjer dertil(6);

(10) ved direktiv 70/156/EØF er det fastsat, at fabrikanterne skal udstede en overensstemmelsesattest, som skal ledsage hver ny personbil, og at medlemsstaterne kun må tillade registrering og ibrugtagning af en ny personbil, hvis den er ledsaget af en gyldig overensstemmelsesattest;

(11) sigtet med denne beslutning er ikke at harmonisere medlemsstaternes bilregistreringsordninger, men at bygge på disse ordninger for at sikre indsamling af det minimum af oplysninger, der er påkrævet, for at en fællesskabsmekanisme for overvågning af de gennemsnitlige specifikke CO2-emissioner fra nye personbiler kan fungere tilfredsstillende;

(12) alle nye personbiler, der falder ind under direktiv 70/156/EØF, og som anvender alternativ drivkraft, bør være omfattet af beslutningen.

(13) overvågningsmekanismen bør kun gælde nye personbiler, der skal registreres for første gang i Fællesskabet, og som ikke tidligere er registreret andetsteds;

(14) der skal løbende være kontakt mellem Kommissionen og medlemsstaterne med hensyn til kontrol af oplysningernes kvalitet for at sikre, at denne beslutning iværksættes på passende vis -

VEDTAGET FØLGENDE BESLUTNING:

Artikel 1

Ved denne beslutning indføres en mekanisme til overvågning af de gennemsnitlige specifikke CO2-emissioner fra nye personbiler, der registreres i Fællesskabet. Den gælder kun for personbiler, som registreres i Fællesskabet for første gang, og som ikke tidligere er registreret andetsteds.

Artikel 2

I denne beslutning forstås ved:

1) "Personbil": et motordrevet køretøj af klasse M1 som defineret i bilag II til direktiv 70/156/EØF der falder ind under anvendelsesområdet for direktiv 80/1268/EØF. Definitionen omfatter ikke motorkøretøjer, der falder ind under anvendelsesområdet for direktiv 92/61/EØF(7), og køretøjer til særlig anvendelse som defineret i artikel 4 stk. 1, litra a), andet led, i direktiv 70/156/EØF.

2) "Førstegangsregistreret bil": en personbil, der er registreret for første gang i Fællesskabet. Køretøjer, som genregistreres i en anden medlemsstat, eller som tidligere er registreret uden for Fællesskabet, er udtrykkelig undtaget fra denne definition.

3) "Overensstemmelsesattest": den attest, der er omhandlet i artikel 6 i direktiv 70/156/EØF.

4) "Specifik CO2-emission for en given personbil": den emission, som måles i overensstemmelse med direktiv 80/1268/EØF, og som er fastlagt i bilag VIII til direktiv 70/156/EØF og knyttet til typegodkendelsesdokumentationen.

5) "Fabrikant": den person eller det organ, der over for godkendelsesmyndigheden er ansvarlig(t) for alle aspekter af typegodkendelsesprocessen og for sikring af produktionens overensstemmelse. Det er underordnet, om denne person eller dette organ er direkte involveret i alle faser af konstruktionen af det køretøj, det system, den komponent eller den separate tekniske enhed, som godkendelsesprocessen vedrører.

6) "Fabrikat": fabrikantens firmanavn, og det er den betegnelse, der er anført i overensstemmelsesattesten og typegodkendelsesdokumentationen.

7) "Største nettoeffekt for nye personbiler": største motoreffekt, som anført i overensstemmelsesattesten og typegodkendelsesdokumentationen og målt i henhold til bestemmelserne i direktiv 80/1269/EØF(8).

8) "Vægt": vægt af køretøj med karrosseri i køreklar stand som anført i overensstemmelsesattesten og typegodkendelsesdokumentationen og defineret i punkt 2.6 i bilag I til direktiv 70/156/EØF.

9) "Slagvolumen": slagvolumen som anført i overensstemmelsesattesten og typegodkendelsesdokumentationen.

10) "Brændstoftype": det brændstof, hvortil bilen oprindelig er typegodkendt, og som er anført i overensstemmelsesattesten og typegodkendelsesdokumentationen.

11) "Registreringsfil": det brændstof, hvortil bilen oprindelig er typegodkendt, og som er anført i overensstemmelsesattesten og typegodkendelsesdokumentationen.

12) "Type", "variant" og "version": de forskellige køretøjer af et givet fabrikat, der er anmeldt af fabrikanten, jf. bilag II.B til direktiv 70/156/EØF, og som kan identificeres entydigt ved alfanumeriske tegn for type, variant og version.

13) "Køretøjer med alternativ drivkraft": et motorkøretøj af klasse M1 som defineret i bilag II.B til direktiv 70/156/EØF, der ikke falder ind under direktiv 80/1268/EØF.

14) "Typegodkendelsesdokumentation": informationspakke indeholdende informationsmappe, typegodkendelsesattest og prøvningsresultater, der rundsendes mellem de nationale typegodkendelsesmyndigheder i overensstemmelse med artikel 4, stk. 5 og 6, i direktiv 70/156/EØF.

Artikel 3

1. Med henblik på indførelse af den i artikel 1 omhandlede mekanisme indsamler medlemsstaterne de i bilag I beskrevne oplysninger for hver bil, der er omfattet af nævnte artikel, og som registreres på deres område.

2. Medlemsstaterne kan hente de i stk. 1 omhandlede oplysninger enten fra EF-typegodkendelsesdokumentionen eller fra overensstemmelsesattesten.

3. Medlemsstaterne er ansvarlige for validering af de data, de indsamler, og for disses kvalitet. Medlemsstaterne tager hensyn til de mulige fejlkilder, som er beskrevet i bilag II, tager skridt til at minimere disse fejl og sender en vurdering af procentdelen af ukorrekte data, der er foretaget ved statistisk analyse eller på anden måde, til Kommissionen sammen med den i artikel 4, stk. 4, omhandlede rapport.

4. Medlemsstaterne tager skridt til at forbedre kvaliteten af de data, de indsamler, og underretter på Kommissionens anmodning denne derom. På grundlag af disse oplysninger kan Kommissionen med henblik på yderligere at forbedre oplysningernes kvalitet i samråd med den enkelte berørte medlemsstat foreslå denne foranstaltninger, som medlemsstaten overvejer. På dette grundlag underretter medlemsstaten Kommissionen om de yderligere skridt, den, hvis det er relevant, vil tage med henblik på at forbedre oplysningernes kvalitet.

Artikel 4

1. Hvert kalenderår fastlægger medlemsstaterne følgende efter de i bilag III beskrevne metoder såvel for den enkelte fabrikant som for alle fabrikanter under et:

a) for hver enkelt brændstoftype:

i) det samlede antal førstegangsregistrerede personbiler som anført i bilag III, punkt 1

ii) de gennemsnitlige specifikke CO2-emissioner for førstegangsregistrerede personbiler som anført i bilag III, punkt 2

b) for hver brændstoftype og hver CO2-emissionskategori som anført i bilag III, punkt 3:

i) antallet af førstegangsregistrerede personbiler

ii) de gennemsnitlige specifikke CO2-emissioner som anført i bilag III, punkt 3, andet afsnit

c) for hver brændstoftype og hver vægtklasse som anført i bilag III, punk 4:

i) antallet at førstegangsregistrerede personbiler

ii) de gennemsnitlige specifikke CO2-emissioner som anført i bilag III, punkt 4, tredje afsnit

iii) den gennemsnitlige vægt som anført i bilag III, punkt 4, andet afsnit(9)

d) for hver brændstoftype og hver kategori af største nettoeffekt som anført i bilag III, punkt 5:

i) antallet af førstegangsregistrerede personbiler

ii) de gennemsnitlige specifikke CO2-emissioner som anført i bilag III, punkt 5, tredje afsnit

iii) den gennemsnitlige største nettoeffekt som anført i bilag III, punkt 5, andet afsnit

e) for hver brændstoftype og hver slagvolumen-kategori som anført i bilag III, punkt 6:

i) antallet af førstegangsregistrerede personbiler

ii) de gennemsnitlige specifikke CO2-emissioner som anført i bilag III, punkt 6, tredje afsnit

iii) det gennemsnitlige slagvolumen som anført i bilag III, punkt 6, andet afsnit.

2. Desuden skal medlemsstaterne for så vidt angår køretøjer med alternativ drivkraft fastslå antallet af sådanne køretøjer, der registreres på deres område.

3. Medlemsstaterne underretter Kommissionen, såfremt der sker ændring i den måde, hvorpå vægten måles for de køretøjer, der registreres på deres område.

4. Medlemsstaterne sender årligt Kommissionen de i stk. 1 og 2 omhandlede oplysninger. Disse oplysninger fremsendes første gang senest den 1. juli 2001. Herefter fremsendes overvågningsdataene for et kalenderår senest den 1. april året efter. Dataene fremsendes efter skemaet i bilag IV.

5. Efter anmodning fra Kommissionen fremsender medlemsstaterne også det komplette datasæt, der er indsamlet i henhold til artikel 3.

Artikel 5

Medlemsstaterne udpeger en kompetent myndighed, der skal være ansvarlig for indsamling og fremsendelse af overvågningsdataene, og underretter Kommissionen herom senest seks måneder efter denne beslutnings ikrafttræden.

Artikel 6

Medlemsstaterne meddeler senest seks måneder efter denne beslutnings ikrafttræden Kommissionen, hvorledes de agter at gennemføre dens bestemmelser.

Artikel 7

Kommissionen meddeler senest den 31. december 2003 Rådet, hvorledes den ved denne beslutning indførte overvågningsmekanisme fungerer.

Artikel 8

For hvert kalenderår forelægger Kommissionen Europa-Parlamentet og Rådet en rapport udarbejdet på grundlag af de overvågningsdata, den modtager fra medlemsstaterne.

Artikel 9

Denne beslutning er rettet til medlemsstaterne.

Udfærdiget i ...

På Rådets vegne

...

Formand

(1) EFT C 231 af 23.7.1998, s. 6.

(2) EFT C 40 af 15.2.1999, s. 8.

(3) Europa-Parlamentets udtalelse af 17. december 1998 (EFT C 98 af 9.4.1999), Rådets fælles holdning af 23. februar 1999 og Europa-Parlamentets afgørelse af ... (endnu ikke offentliggjort i EFT).

(4) Rådets beslutning 93/389/EØF af 24. juni 1993 om en overvågningsmekanisme for emissionen af CO2 og andre drivhusgasser i Fællesskabet (EFT L 167 af 9.7.1993, s. 31).

(5) EFT L 375 af 31.12.1980, s. 36. Direktivet er senest ændret ved Kommissionens direktiv 93/166/EF (EFT L 329 af 30.12.1993, s. 39).

(6) EFT L 42 af 23.2.1970, s. 1. Direktivet er senest ændret ved Europa-Parlamentets og Rådets direktiv 98/91/EF (EFT L 11 af 16.1.1999, s. 25).

(7) Rådets direktiv 92/61/EØF af 30. juni 1992 om standardtypegodkendelse af to- og trehjulede motordrevne køretøjer (EFT L 225 af 10.8.1992, s. 72). Direktivet er ændret evd tiltrædelsesakten af 1994.

(8) Rådets direktiv 80/1269/EØF af 16. december 1980 om indbyrdes tilnærmelse af medlemsstaternes lovgivning om motordrevne køretøjers motoreffekt (EFT L 375 af 31.12.1980, s. 46). Direktivet er senest ændret ved direktiv 97/21/EF (EFT L 125 af 16.5.1997, s. 31).

(9) Hvis personbilens vægt opgives som både en minimums- og en maksimumsvægt på typegodkendelsesattesten eller overensstemmelsesattesten, fremsender medlemsstaterne kun tallet vedrørende maksimumsvægten for den pågældende bil.

BILAG I

Data, som medlemsstaterne skal indsamle og fremsende til brug for en CO2-overvågningsmekanisme for nye personbiler

Til brug for en fællesskabsmekanisme for overvågning af de specifikke CO2-emissioner fra nye personbiler skal medlemsstaterne indsamle visse oplysninger for hver ny personbil, der registreres i Fællesskabet for første gang. Kun brændstoffer og fremdriftssystemer, der er omfattet af Fællesskabets lovgivning om typegodkendelse, skal tages i betragtning.

Medlemsstaterne skal indsamle og registrere følgende data, når en ny personbil registreres for første gang i Fællesskabet:

- specifikke CO2-emissioner (g/km)

- brændstoftype (f.eks. benzin, diesel)

- fabrikant

- vægt (kg)

- største nettoeffekt (kW)

- slagvolumen (cm3).

BILAG II

Dataenes kvalitet og nøjagtighed

1. Indledning

Fabrikanterne kan differentiere deres personbiltyper i varianter, som igen kan inddeles i versioner. For en given bil er de nøjagtigste data for CO2-emissionen de tal, der anføres for den version, bilen tilhører. Til brug for overvågningsmekanismen bør medlemsstaterne derfor kun indsamle "versionsspecifikke" data.

2. Anvendelse af typegodkendelsesdokumentation som kilde til overvågningsdata

a) De oplysninger, der skal anvendes til CO2/bilovervågning (eller som skal indlæses i elektroniske databaser til senere brug for denne overvågningsmekanisme), skal hentes fra den officielle "informationspakke", som ledsager meddelelsen om typegodkendelse, der rundsendes af de nationale typegodkendelsesmyndigheder som fastsat i direktiv 70/156/EØF.

b) Den af de nationale typegodkendelsesmyndigheder rundsendte informationspakke kan indeholde data vedrørende flere forskellige versioner. Det er derfor vigtigt, at de data vedrørende en ny personbil, der er omfattet af bestemmelserne i denne beslutning, identificeres korrekt i informationspakken. Dataene vedrørende en bestemt version skal derfor udvælges på grundlag af køretøjets type-, variant- og versionsnumre som anført i overensstemmelsesattesten. Overensstemmelsesattesten indeholder altid data vedrørende en bestemt version af en given biltype.

3. Mulige fejlkilder

a) Uddragning af versionsspecifikke data fra typegodkendelsesdokumentation

Anvendelse af typegodkendelsesdokumentationen som kilde til overvågningsdata i henhold til denne beslutning er behæftet med to vigtige potentielle fejlkilder. Den ene er overførsel af data fra informationsmappen (på papir) til elektronisk form med henblik på anvendelse i en database for typegodkendelsesdata. Her vil der sandsynligvis først og fremmest være tale om menneskelige fejl. En anden fejlkilde er uddragningen af data fra elektroniske databaser for typegodkendelsesdata, som skal være korrekt. Data vedrørende den ønskede version bør i sådanne databaser identificeres ved den unikke kombination af type-, variant- og versionsnumre, der er anført i overensstemmelsesattesten.

b) Overførsel af data fra overensstemmelsesattest til elektronisk registreringsfil

Når data uddrages fra overensstemmelsesattesten (papir) og indlæses i en elektronisk registreringsfil i forbindelse med registrering af en ny personbil, er der fare for, at der indlæses ukorrekte data. Den mest sandsynlige fejlkilde er af menneskelig art.

c) Automatiseret overførsel af data fra fabrikanter til registreringsmyndigheder

I nogle medlemsstater anmodes fabrikanterne om at overføre dataene i overensstemmelsesattesten til registreringsmyndighederne (eller direkte til registreringsfiler) ved elektroniske midler. Herved kan der naturligvis overføres ukorrekte data, og disse systemer bør derfor valideres.

BILAG III

Metode til fastlæggelse af CO2-overvågningsdata for nye personbiler

Dette bilag beskriver, hvilke overvågningsdata der skal meddeles Kommissionen. Overvågningsdataene skal frembringes ud fra de rådata, der indsamles i forbindelse med førstegangsregistrering af nye personbiler (beskrevet i bilag I) efter de nedenfor beskrevne metoder. Bilag IV angiver, i hvilken form disse data skal meddeles Kommissionen.

Der tages på nuværende tidspunkt kun hensyn til brændstoffer og fremdriftssystemer, der er omfattet af Fællesskabets lovgivning om typegodkendelse. Overvågningsmekanismen skal kun omfatte oplysninger om nye personbiler, som ikke tidligere er registreret i Fællesskabet. Personbiler, som tidligere er registreret i Fællesskabet eller andetsteds, er udtrykkelig udelukket fra denne beslutning.

1. Antal førstegangsregistrerede personbiler fordelt efter brændstoftype (Nf)

For hver brændstoftype (f.eks. benzin og diesel) skal medlemsstaterne fastlægge antallet af nye personbiler, som er førstegangsregistreret på deres territorium. For hver brændstoftype, f, anføres antallet af førstegangsregistrerede nye personibler som Nf.

2. Gennemsnitlige specifikke CO2-emissioner fra førstegangsregistrerede biler af en given brændstoftype (Sf,ave)

Den gennemsnitlige specifikke CO2-emission for alle førstegangsregistrede biler af en given brændstoftype (betegnet Sf,ave) beregnes ud fra summen af de specifikke CO2-emissioner fra hver enkelt førstegangsregistreret bil af en given brændstoftype, Sf, dividieret med antallet af førstegangsregistrerede biler af samme brændstoftype, Nf:

>REFERENCE TIL EN GRAFIK>

3. Fordelingen af nye personbiler efter CO2-emission

Antallet af førstegangsregistrerede personbiler af hver brændstoftype, som hører til hver af følgende CO2-emissionskategorier, skal registreres. CO2-emissionskategorierne er: < 60, 60-80, 81-100, 101-120, 121-140, 141-160, 161-180, 181-200, 201-250, 251-300, 301-350, 351-450 og > 450 g/km.

Hvis antallet af nye biler i en given CO2-emissionskategori, c, og brændstoftype, f, betegnes Nf,c, beregnes den gennemsnitlige CO2-emission fra disse køretøjer, Cf,c,ave, ud fra summen af de individuelle CO2-emissioner, Cf,c, fra hver ny bil divideret med Nf,c.

>REFERENCE TIL EN GRAFIK>

4. Fordelingen af nye personbiler efter vægt

For hver af følgende vægtklasser: < 650, 650-750, 751-850, 851-950, 951-1050, 1051-1150, 1151-1250, 1251-1350, 1351-1550, 1551-1750, 1751-2000, 2001-2250, 2251-2500, 2501-2800 og > 2800 kg, skal antallet af førstegangsregistrerede biler af en given brændstoftype, gennemsnitvægten af disse biler og også deres gennemsnitlige specifikke CO2-emission registreres.

Hvis antallet af nye biler i en given vægtklasse, m, og brændstoftype, f, betegnes Nf,m, beregnes gennemsnitvægten af disse køretøjer, Mf,m,ave, ud fra summen af den individuelle vægt, Mf,m, af hver ny bil divideret med Nf,m:

>REFERENCE TIL EN GRAFIK>

Hvis Sf,m er den specifikke CO2-emission fra individuelle biler af en given vægtklasse og brændstoftype, beregnes den gennemsnitlige specifikke CO2-emission af disse køretøjer i analogi hermed ved:

>REFERENCE TIL EN GRAFIK>

5. Fordeling af førstegangsregistrerede personbiler efter største nettoeffekt

For hver af følgende kategorier af største nettoeffekt: < 30, 30-40, 41-50, 51-60, 61-70, 71-80, 81-90, 91-100, 101-110, 111-120, 121-130, 131-140, 141-150, 151-160, 161-170, 171-180, 181-200, 201-250, 251-300 og > 300 kW skal antallet af førstegangsregistrerede personibler af en given brændstoftype, disse køretøjers gennemsnitlige største nettoeffekt og også deres gennemsnitlige specifikke CO2-emissioner registreres.

Hvis antallet af nye biler i et givet effektinterval, p, og brændstoftype, f, betegnes Nf,p, beregnes den gennemsnitlige største nettoeffekt af disse køretøjer, Pf,p,ave, ud fra summen af de individuelle værdier for største nettoeffekt, Pf,p for hver ny bil, divideret med Nf,p.

>REFERENCE TIL EN GRAFIK>

Hvis Sf,p er den specifikke CO2-emission fra individuelle biler af en given kategori af største nettoeffekt og brændstoftype, beregnes den gennemsnitlige specifikke CO2-emission for disse køretøjer i analogi hermed som:

>REFERENCE TIL EN GRAFIK>

6. Fordeling af førstegangsregistrerede personbiler efter slagvolumen

For hver af følgende slagvolumenkategorier: < 700, 701-800, 801-900, 901-1000, 1001-1100, 1101-1200, 1201-1300, 1301-1400, 1501-1600, 1601-1700, 1701-1800, 1801-1900, 1901-2000, 2001-2100, 2101-2200, 2201-2400, 2401-2600, 2601-2800, 2801-3000, 3001-3500, 3501-4500 og > 4500 cm3; skal antallet af førstegangsregisrerede personbiler af en given brændstoftype, den gennemsnitlige slagvolumen for disse køretøjer og også deres gennemsnitlige specifikke CO2-emissioner registreres.

Hvis antallet af nye biler i et givet slagvolumeninterval, c, og brændstoftype, f, betegnes Nf,c, beregnes den gennemsnitlige slagvolumen for disse køretøjer, Cf,c,ave, ud fra summen af hver ny bils slagvolumen, Cf,c, divideret med Nf,c:

>REFERENCE TIL EN GRAFIK>

Hvis Sf,c, er den specifikke CO2-emission fra individuelle biler af en given slagvolumenkategori og brændstoftype, beregnes den gennemsnitlige specifikke CO2-emission for disse køretøjer i analogi hermed som:

>REFERENCE TIL EN GRAFIK>

BILAG IV

Skema for overvågningsdata, der skal meddeles Kommissionen

Nedenfor vises et skema for, hvordan medlemsstaterne bør meddele Kommissionen overvågningsdataene, beregnet efter metoden i bilag III.

1. De specifikke CO2-emissioner som gennemsnit for alle førstegangsregistrerede personbiler af en given brændstoftype

For hver brændstoftype skal medlemsstaterne angive antallet af førstegangsregistrerede personbiler og den gennemsnitlige specifikke CO2-emission for disse biler. Dataene skal forelægges i tabelform som vist nedenfor, hvor CO2-emissionsværdierne angives afrundet til nærmeste hele tal.

>TABELPOSITION>

2. Gennemsnitlige specifikke CO2-emissioner pr. fabrikant og brændstoftype

Dataene vedrørende alle førstegangsregistrerede personbiler opdeles efter fabrikant og underopdeles yderligere efter brændstoftype (f.eks. benzin og diesel). For hver undergruppe skal medlemsstaterne angive de gennemsnitlige specifikke CO2-emissioner og det antal personbiler, dette gennemsnit er beregnet ud fra. Oplysningerne forelægges i tabelform som vist nedenfor. CO2-emissionsværdierne angives afrundet til nærmeste hele tal.

>TABELPOSITION>

3. Fordeling af nye personbiler efter CO2-emission

For hver brændstoftype skal medlemsstaterne anføre antallet af førstegangsregistrerede personbiler i hver enkelt CO2-emissionskategori, opgjort for hver enkelt fabrikant og for samtlige fabrikanter, efter nedenstående skemaer.

>TABELPOSITION>

>TABELPOSITION>

4. Fordeling af nye personbiler efter vægt, motoreffekt og slagvolumen

Bilernes vægt, motoreffekt og slagvolumen er blevet opdelt i klasser, og der skal forelægges samlede data for hver klasse. Dataene opgjort for hver enkelt fabrikant og for samtlige fabrikanter skal vedrøre gennemsnitlige vægt, motoreffekt og slagvolumen samt gennemsnitlig specifik CO2-emission for personbilerne i den pågældende klasse. Værdierne for vægt, motoreffekt og slagvolumen og specifik CO2-emission angives afrundet til nærmeste hele tal.

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>

RÅDETS BEGRUNDELSE

I. INDLEDNING

1. Kommissionen sendte den 14. juni 1998 Rådet et forslag til Rådets beslutning om en overvågningsmekanisme for de gennemsnitlige specifikke kuldioxidemissioner fra nye personbiler, der bygger på EF-traktatens artikel 130 S, stk. 1(1).

2. Det Økonomiske og Sociale Udvalg og Europa-Parlamentet afgav udtalelse henholdsvis den 3. december 1998(2) og den 17. december 1998(3).

3. Den 12. februar 1999 sendte Kommissionen Rådet et ændret forslag(4).

4. Den 23. februar 1999 fastlagde Rådet sin fælles holdning i overensstemmelse med traktatens artikel 189 C.

II. FORMÅL

Fællesskabet har forpligtet sig til at stabilisere CO2-emissionerne på 1990-niveauet frem til år 2000 og til i perioden 2008-2012 at reducere sine emissioner af en kuv af drivhusgasser med 8 % i forhold til 1990-niveauet.

Kommissionens forslag er en del af Fællesskabets strategi til mindskelse af CO2-emissionerne fra personbiler og til forbedring af brændstoføkonomien og er bl.a. et svar på Rådets konklusioner af 25. juni 1996 om, at en mekanisme til overvågning af CO2-emissionerne vil være et vigtigt og nyttigt værktøj til at vurdere effektiviteten af den valgte strategi samt til at tilvejebringe oplysninger om markedsændringer, der kan have konsekvenser for andre af Fællesskabets politiske målsætninger og tjene til vurdering af, hvilken indvirkning strategien har på markedet for nye biler. Grundlaget for indførelsen af overvågningsmekanismen er de datakilder, der i forvejen findes i medlemsstaterne, f.eks. typeattester og typegodkendelsesdokumentation.

III. ANALYE AF DEN FÆLLES HOLDNING

A. Generelle bemærkninger

Rådet vedtog helt eller delvist og i visse tilfælde substansen af de elleve ændringer (2,6,7,8,27,29,33,42,43,44 og 45), som Europa-Parlamentet har foreslået. Medlemsstaterne får pligt til at beregne data for såvel den enkelte fabrikant som for alle fabrikanter under te, og endvidere skal årsrapporten fra Kommissionen forelægges både Europa-Parlamentet og Rådet. Yderligere kategorier er blevet føjet til de forskellige parametre, der skal overvåges, for at gøre mekanismen mere præcis og således gøre det muligt at drage mere præcise konklusioner af analysen.

B. Ændringer, som kommissionen har accepteret, men som ikke er medtaget i den fælles holdning

Rådet noterede sig den potentielle relevans af at medtage størrelsesparameteren (længe x bredde) blandt de dada, som medlemsstaterne skal indberette, men har undladt at tage skridt hertil, da der ikke findes relevant fællesskabslovgivning på dette område, og det har derfor forkastet ændring 35.

Rådet har ikke overtaget visse ændringer til præamblen, som Kommissionen havde accepteret, enten fordi de ikke ville være i overensstemmelse med beslutningens bestemmelser (ændring 46), eller fordi man foretrak en formulering, der ligger mere på linje med de forpligtelser, Fællesskabet har accepteret (ændring 1).

C. De vigtigste ændringer eller fornyelser, som Rådet har foretaget

Foruden at strømline en række definitioner og forbedre konsekvensen i henvisninger til relevant fællesskabslovgivning samt indsætte krydshenvisninger mellem artikel 4 og bilag III for at lette de kompetente myndigheders gennemførelse af denne beslutning i medlemsstaterne, har Rådet foretaget følgende ændringer i forslaget:

- selv om både Rådet og Kommissionen har undladt at medtage lette erhvervskøretøjer i beslutningen på grund af manglende EF-typegodkendelsesmetode til måling af CO2-emissioner fra sådanne køretøjer, har Rådet imidlertid (i artikel 2, nr. 13, og i artikel 4, stk. 2, i den fælles holdning) tiløjet køretøjer der drives ved alternative brændstoffer, som defineret i bilag II til direktiv 70/156/EØF, så de også bliver omfattet af beslutningen, da det anser denne kategori af køretøjer for at være af stigende betydning dels på personbilsmarkedet dels med hensyn til CO2-emissioner

- den procedure, kommissionen skal følge for at sikre, at kvaliteten af de data, medlemsstaterne har indsamlet, er fyldestgørende for overvågningsmekanismen (jf. artikel 3, stk. 3 og 4, i den fælles holdning), er blevet ændret for at gøre medlemsstaternes og Kommissionens respektive opgaver klarere og for at begrænse fremsendelsen af oplysninger om kvaliteten af data til, hvad der virkelig er nødvendigt for, at mekanismen kan fungere effektivt

- de forskellige datoer i forslaget er blevet ændret med det hovedformål at sikre, at de tilsvarende bestemmelser faktisk kan gennemføres i betragtning af den sandsynlige ikrafttrædelsesdato for denne beslutning.

Kommissionen har tilsluttet sig Rådets ændringer.

(1) EFT C 231 af 23.7.1998, s. 6.

(2) EFT C 40 af 15.2.1999, s. 8.

(3) EFT C 98 af 9.4.1999.

(4) EFT C 83 af 25.3.1999, s. 9.